Document ID: 32012D0031

РЕШЕНИЕ ЗА ИЗПЪЛНЕНИЕ НА КОМИСИЯТА
от 21 декември 2011 година
за изменение на приложение I към Решение 2007/275/ЕО относно списъците с животни и продукти, които подлежат на проверка в граничните инспекционни пунктове съгласно директиви 91/496/ЕИО и 97/78/ЕО на Съвета
(нотифицирано под номер C(2011) 9517)
(текст от значение за ЕИП)
(2012/31/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на директиви 89/662/ЕИО, 90/425/ЕИО и 90/675/ЕИО (1), и по-специално член 4, параграф 5 от нея,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (2), и по-специално член 3, параграф 5 от нея,
като има предвид, че:
(1)
Директива 91/496/ЕИО предвижда извършването на ветеринарни проверки от държавите-членки, в съответствие със същата директива, по отношение на животни, въведени в Съюза от трети страни.
(2)
Директива 97/78/ЕО предвижда извършването на ветеринарни проверки на някои продукти от животински произход и някои растителни продукти, въведени в Съюза от трети страни.
(3)
Посочените директиви предвиждат, че митническите власти на държавите-членки не трябва да позволяват вноса в Съюза на съответните животни и продукти, с изключение на случаите, когато споменатите по-горе ветеринарни проверки на граничните инспекционни пунктове са дали удовлетворителен резултат.
(4)
Решение 2007/275/ЕО на Комисията (3) предвижда на граничните инспекционни пунктове животните и продуктите от животински произход, изброени в приложение I към същото решение, да бъдат подлагани на ветеринарни проверки в съответствие с директиви 91/496/ЕИО и 97/78/ЕО (наричани по-долу „ветеринарните проверки“).
(5)
Животните и продуктите, за които се изисква да бъдат подлагани на ветеринарните проверки, следва да могат да бъдат ясно идентифицирани. Съответно списъкът, включен в приложение I към Решение 2007/275/ЕО, следва да бъде приведен в съответствие с терминологията и позоваванията, предвидени в Регламент (ЕО) № 1069/2009 на Европейския парламент и на Съвета от 21 октомври 2009 г. за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1774/2002 (Регламент за страничните животински продукти) (4) и в Регламент (ЕС) № 142/2011 на Комисията от 25 февруари 2011 г. за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (5).
(6)
Списъкът, фигуриращ в приложение I към Решение 2007/275/ЕО, представя животните и продуктите в съответствие с Комбинираната номенклатура („КН“), установена с Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (6), така че да служи като първоначален референтен източник при подбора на пратките, които трябва да бъдат подложени на ветеринарните проверки.
(7)
Кодовете по КН, предвидени в посочения регламент, са обновявани неколкократно след датата на приемане на Решение 2007/275/ЕО. Междувременно бяха направени значителни промени в кодовете по КН за продуктите от животински произход. Освен това, с приложение I към Регламент (ЕИО) № 2658/87, изменено с Регламент (ЕС) № 1228/2010 на Комисията (7), бяха въведени кодове по КН за някои специфични движения на стоки, например за доставки до плавателни съдове. Тъй като тези кодове по КН могат да се отнасят до продукти от животински произход, те следва да се добавят в списъка, включен в приложение I към Решение 2007/275/ЕО.
(8)
В експертната система на Съюза за контрол на търговията (TRACES), създадена с Решение 2004/292/ЕО на Комисията от 30 март 2004 г. относно въвеждането на системата TRACES и за изменение на Решение 92/486/ЕИО (8), животните и продуктите от животински произход първоначално се идентифицираха чрез позоваване на четирицифрените позиции от КН. Впоследствие TRACES бе актуализирана и някои животни и продукти от животински произход могат да се идентифицират чрез позоваване на съответните шест- или осемцифрени подпозиции на кодовете по КН, за да се избегне погрешно класифициране на стоките. Съответните позовавания в списъка, включен в приложение I към Решение 2007/275/ЕО, следва да бъдат изменени съответно.
(9)
По отношение на определени кодове по КН, обхватът на съответната глава или позиция от КН само частично касае Решение 2007/275/ЕО. В такива случаи колона 3 от списъка, включен в приложение I към посоченото решение, препраща към приложимото ветеринарно законодателство на Съюза и предоставя по-подробна информация за животните и продуктите, които трябва да бъдат подложени на ветеринарните проверки. Предвид терминологията и позоваванията, съдържащи се понастоящем в Регламент (ЕО) № 1069/2009 и Регламент (ЕС) № 142/2011 г., съответните позовавания в Решение 2007/275/ЕО следва да бъдат актуализирани, за да се съобразят с действащото законодателство на Съюза.
(10)
С оглед гарантиране последователността на законодателството на Съюза списъкът, включен в приложение I към Решение 2007/275/ЕО, следва да бъде актуализиран, за да се вземат предвид последните изменения в кодовете по КН и в необходимите позовавания в колона 3 от списъка.
(11)
Въз основа на гореизложеното списъкът, включен в приложение I към Решение 2007/275/ЕО, следва да се замени със списъка в приложението към настоящото решение. Поради това Решение 2007/275/ЕО следва да бъде съответно изменено.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение I към Решение 2007/275/ЕО се заменя с текста на приложението към настоящото решение.
Член 2
Настоящото решение се прилага от 1 януари 2012 г.
Член 3
Адресати на настоящото решение са държавите-членки.
Съставено в Брюксел на 21 декември 2011 година.

Labels: 3
17
6